《病起闻说贪山颇有泉石远不能游》
宋代·王令

一病百志堕，起逢秋物阑。
力弱未胜行，厌闻客言山。
言山多在远，虽近尚莫攀。
拏深吾无舟，逐陆谁借鞍。
不如无所闻，收心就恬安。
南轩颇扶疏，古木高四观。
不知秋叶疏，但怪朝影斑。
羸躯便偃侧，藉有藁与莞。
仰攀孤云高，卧见飞鸟褱。
苟此且自适，何能谋所艰。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。